**ДАН ШКОЛЕ**

Драги наши ученици,

у име колектива Пољопривредне школе са домом ученика “Ваљево” желимо вам срећан Дан школе и добродошлицу ученицима првог разреда у нову средину која наредне четири године постаје за њих други дом.

Овогодишњи Дан школе- 1. октобар , нажалост, нећемо прославити свечано како смо радили претходних година. Неће бити свечане школске приредбе, спортских сусрета ученика ваљевских средњих школа, изложбе у Дому ученика, јер нам новонастале друштвене околности услед епидемије коронавируса диктирају и нови начин организације наставе и изостанак прослава.

Ипак, ово је прилика да вас упознамо са историјатом школе у коју сте се уписали или коју похађате. На тај део школске историје можемо бити поносни јер је наша школа једна од најстаријих пољопривредних школа у Србији са богатом традицијом.

Ове године прославили бисмо 97. годину постојања и рада. Још у другој половини 19. века у кругу данашње Пољопривредне школе основан је расадник, а 1905. године и Окружна пољопривредна станица , претече данашње Пољопривредне школе.

Окружна пољопривредна школа основана је 1912. и имала је задатак да пружи основна знања из области пољопривреде, а средња Пољопривредна школа основана је указом краља Александра Карађорђевића од 25. новембра 1921. Школа почиње са радом 1. октобра 1923. године и тај датум прослављамо као наш Дан школе.

У току свог постојања и рада школа је дала огроман допринос развоју и унапређењу пољопривреде Србије и ваљевског краја. Завршавали су је млади људи који су се касније укључивали у привредни и друштвено-политички живот земље, а неки од њих су доспели до значајних, високих и одговорних позиција као научници, професори универзитета, уметници, књижевници ...

Од 2009. мења се назив школе у Пољопривредна школа са домом ученика Ваљево јер смо добили савремени Дом ученика који располаже са 104 места.У развој се много улаже, школа модернизује, економија напредује,а пристижу све бројнија и значајна признања за рад: Орден заслуга за народ са сребрним зрацима, Септембарска награда града Ваљева, Орден Светог Саве другог степена, Светосавска награда за посебан допринос образовању и васпитању 2012, Златна медаља за квалитет на Међународном сајму образовања „Путокази“ у Новом Саду...

То је само део признања за вредан и одговоран рад наставника и директора, а на то се надовезују успеси наших ученика на републичким, окружним и општинским такмичењима из стручних и општеобразовних предмета.

 Ово је место за дружење , учење, рад и стварању подлоге за будућност која вас очекује после средње школе. У нашој , а сада и вашој школи, пронаћи ћете поуздане и добронамерне водиче до циљева које сте себи поставили или коначно спознати ка чему ћете тежити и шта волите да радите.

За нас је привилегија чињеница да сте се определили за ову школу и надамо се да ћемо успешно сарађивати на путу освајања знања. Успешност зависи од свих који су укључени у школски рад. У том процесу подједнако значајно место имају ученици, професори ,родитељи, наставници практичне наставе, управа школе.

Наша заједничка мисија је да изградимо однос продуктивног партнерства у коме су јасно дефинисана права и обавезе учесника јер то је најбољи начин да се остваре постављени циљеви. Поред редовне наставе имате и могућности да се укључите у рад бројних секција и искажете своју креативност и таленте, покажете знање на такмичењима и донесете нова признања школи дајући тако лични допринос колективу у који сте дошли.

Квалитетни појединци чине успешно друштво. Ако желимо да напредујемо, ако волимо своју породицу, пријатеље, земљу у којој живимо, морамо се трудити да свакога дана учинимо нешто што ће нас учинити бољим људима и јачати своје интелектуалне капацитете кроз процес учења, које не треба да буде мрска обавеза , већ задовољство.

Потрудили смо се да омогућимо амбијент у коме је пријатно радити и учити,створимо школу којом ћете моћи да се поносите и да и сами у њеном даљем развоју дате свој допринос у учењу,раду, чувању и улепшавању простора у који сте дошли, јер он припада и вама. Чувајмо своју школу и развијајмо, а чувајмо и своје и туђе здравље ових дана. СРЕЋАН НАМ ДАН ШКОЛЕ!

 Милан Гајић, директор школе